title: Директива 2009/82/ЕО на Съвета от 13 юли 2009 година за изменение на Директива 91/414/ЕИО с оглед включване на тетраконазол като активно вещество (Текст от значение за ЕИП )

text:
               28.7.2009

               BG

               Официален вестник на Европейския съюз

               L 196/10

      ДИРЕКТИВА 2009/82/ЕО НА СЪВЕТА

   от 13 юли 2009 година
   за изменение на Директива 91/414/ЕИО с оглед включване на тетраконазол като активно вещество
   (текст от значение за ЕИП)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се създава списък с активни вещества, които да бъдат оценявани с оглед на възможното им включване в приложение I към посочената директива. В този списък е включен тетраконазол.

               (2)

               Въздействието на тетраконазол върху човешкото здраве и околната среда е било оценено съгласно разпоредбите на регламенти (ЕО) № 451/2000 и (ЕО) № 1490/2002 за редица видове употреба, предложени от автора на нотификацията. Освен това в тези регламенти се определят докладващите държави-членки, които трябва да представят съответни доклади за оценка и препоръки пред Европейския орган за безопасност на храните (ЕОБХ) в съответствие с член 10, параграф 1 от Регламент (ЕО) № 1490/2002. За тетраконазол докладващата държава-членка бе Италия и цялата значима информация беше представена на 15 юли 2005 г.

               (3)

               Докладът за оценка бе предмет на партньорска проверка от страна на държавите-членки и ЕОБХ и бе представен на Комисията на 31 юли 2008 г. под формата на научен доклад на ЕОБХ за тетраконазол. Този доклад бе разгледан от държавите-членки и Комисията в рамките на Постоянния комитет по хранителната верига и здравето на животните и финализиран на 26 февруари 2009 г. под формата на доклад на Комисията за преглед на тетраконазол.

               (4)

               Направените различни проучвания показват, че продуктите за растителна защита, които съдържат тетраконазол, могат като цяло да отговорят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, които са били разгледани и уточнени в доклада за преглед на Комисията. Следователно е уместно тетраконазолът да се включи в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на същата директива.

               (5)

               Без да се засяга това заключение, е уместно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда включването на вещество в приложение I да бъде обвързано с определени условия. Поради това по отношение на тетраконазола е уместно да се изиска от автора на нотификацията да представи по-точна информация за оценка на риска, за екотоксичните характеристики, за трансформациите и поведението на потенциалните метаболити във всички засегнати елементи, по-точна оценка на риска от подобни метаболити за птиците, бозайниците, водните организми и неприцелните членестоноги, както и допълнителна информация за риска от предизвикване на ендокринни нарушения при птици, бозайници и риба.

               (6)

               Следва да се предвиди разумен срок преди включването на дадено активно вещество в приложение I, за да се позволи на държавите-членки и на заинтересованите страни да се подготвят за спазването на новите изисквания, които произтичат от това включване.

               (7)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, за да преразгледат съществуващите разрешения за продукти за растителна защита, които съдържат тетраконазол, за да се гарантира спазване на разпоредбите на Директива 91/414/ЕИО, по-специално в член 13 от нея и съответните условия, посочени в приложение I. Държавите-членки следва да променят, заменят или отнемат, според случая, съществуващите разрешения в съответствие с разпоредбите на същата директива. Чрез дерогация от горепосочения срок следва да бъде предоставен по-дълъг срок за представянето и оценката на пълната документация, предвидена в приложение III, за всеки продукт за растителна защита за всяка предвидена употреба в съответствие с единните принципи, определени в Директива 91/414/ЕИО.

               (8)

               Натрупаният опит от предишни случаи на включване в приложение I към Директива 91/414/ЕИО на активни вещества, оценени при прилагане на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (4) показва, че е възможно да се появят затруднения при тълкуването на задълженията на притежателите на съществуващи разрешения за употреба по отношение на достъпа до данни. За да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже, че има достъп до документация, при спазване на изискванията на приложение II към същата директива. Това уточнение обаче не налага нови задължения на държавите-членки или на притежателите на разрешения в сравнение с досега приетите директиви за изменение на приложение I.

               (9)

               Поради това е уместно Директива 91/414/ЕИО да бъде съответно изменена.

               (10)

               Постоянният комитет по хранителната верига и здравето на животните не представи становище в рамките на срока, определен от неговия председател.

               (11)

               В съответствие с точка 34 от Междуинституционалното споразумение за по-добро законотворчество (5), държавите-членки се насърчават да изготвят за себе си и в интерес на Общността свои собствени таблици, които, доколкото е възможно, да илюстрират съответствието между настоящата директива и мерките за нейното транспониране, и да ги направят обществено достояние,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя съгласно приложението към настоящата директива.
   Член 2
   Държавите-членки приемат и публикуват най-късно до 30 юни 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
   Те прилагат тези разпоредби от 1 юли 2010 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   1.   При необходимост държавите-членки изменят или отнемат в съответствие с Директива 91/414/ЕИО действащите разрешения за продукти за растителна защита, съдържащи тетраконазол като активно вещество, най-късно до 30 юни 2010 г.
   До тази дата, по-специално, те проверяват дали условията на приложение I към посочената директива по отношение на тетраконазол са изпълнени, с изключение на условията, определени в част Б от вписването за това активно вещество, както и дали притежателят на разрешение разполага с документация или дали има достъп до нея, при спазване на изискванията на приложение II към посочената директива в съответствие с условията на член 13 от нея.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа тетраконазол като единствено активно вещество или в състав с други активни вещества, които всички са включени в приложение I към Директива 91/414/ЕИО, държавите-членки най-късно до 31 декември 2009 г. извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като вземат предвид част Б от вписването в приложение I към посочената директива, което се отнася до тетраконазол. Въз основа на тази оценка те определят дали продуктът удовлетворява условията, посочени в член 4, параграф 1, букви б), в), г) и д) от Директива 91/414/ЕИО.
   След като са определили дали тези условия са спазени държавите-членки:

               а)

               за продукт, съдържащ тетраконазол като единствено активно вещество, когато е необходимо, изменят или отнемат разрешението до 30 юни 2014 г. най-късно; или

               б)

               в случай на продукт, съдържащ тетраконазол в състав с други активни вещества, когато е необходимо, изменят или отнемат разрешението до 30 юни 2014 г. или до датата, определена за това изменение или отнемане в съответната(ите) директива(и), с която(ито) съответното(ите) вещество(а) е(са) добавено(и) в приложение I към Директива 91/414/ЕИО, в зависимост от това коя от двете дати е по-късна.

         Член 4
   Настоящата директива влиза в сила на 1 януари 2010 г.
   Член 5
   Адресати на настоящата директива са държавите-членки.

      Съставено в Брюксел на 13 юли 2009 година.

            За Съвета

            Председател

         E. ERLANDSSON

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 366, 15.12.1992 г., стр. 10.

      (5)  ОВ C 321, 31.12.2003 г., стр. 1.

      ПРИЛОЖЕНИЕ
      В края на таблицата в приложение I към Директива 91/414/ЕИО се добавя следното вписване:

                     Номер

                     Общоприето наименование, идентификационни номера

                     Наименование по IUPAC

                     Чистота (1)

                     Влизане в сила

                     Дата на изтичане на срока за включване

                     Специални разпоредби

                     „Тетраконазол
                     CAS № 112281-77-3
                     CIPAC № 726

                        (RS)-2-(2,4-дихлорфенил)-3-(1H-1,2,4-триазол-1-ил)пропил-1,1,2,2-тетрафлуоретилетер

                     ≥ 950 g/kg (рацемична смес)
                     Примес на толуол: не повече от 13 g/kg

                     1 януари 2010 г.

                     31 декември 2019 г.

                     ЧАСТ A
                     Разрешава се единствено употребата като фунгицид при полски култури в максимално допустими количества от 0,100 kg/ha на всяка трета година за една и съща обработваема площ. Не се разрешава употреба при ябълки и грозде.
                     ЧАСТ Б
                     За прилагането на единните принципи, предвидени в приложение VI, се отчитат заключенията на доклада от прегледа за тетраконазола, и по-специално допълнения I и II към него, така, както са финализирани от Постоянния комитет по хранителната верига и здравето на животните на 26 февруари 2009 г.
                     При тази цялостна оценка държавите-членки трябва да обърнат особено внимание на следното:

                                 —

                                 опазването на водните организми и неприцелните растения; във връзка с така определените рискове се предприемат мерки за намаляване на риска, като например създаване на буферни зони, където е уместно;

                                 —

                                 опазването на подпочвените води, когато активното вещество се прилага в области, уязвими по отношение на почвите и/или климата.

                           Всяка засегната държава-членка изисква:

                                 —

                                 предоставянето на допълнителна информация за по-точна оценка на риска;

                                 —

                                 допълнителна информация за екотоксичните характеристики;

                                 —

                                 допълнителна информация за трансформациите и поведението на потенциалните метаболити във всички засегнати елементи;

                                 —

                                 по-точна оценка на рисковете от подобни метаболити за птиците, бозайниците, водните организми и неприцелните членестоноги;

                                 —

                                 допълнителна информация за риска от предизвикване на ендокринни нарушения при птици, бозайници и риба.

                           Държавите-членки гарантират, че авторът на нотификацията предоставя тази информация на Комисията до 31 декември 2011 г.“

         (1)  Допълнителна информация за идентичността и спецификацията на активното вещество е предоставена в доклада за преглед.


title: Директива на Съвета от 20 май 1975 година за сближаване на законодателствата на държавите-членки относно електрическото захранване, монтирано на колесни селскостопански или горски трактори, за устройства за осветяване и светлинна сигнализация на инструменти, машини или ремаркета, предназначени за работа в селското или горското стопанство

text:
Важна правна забележка

|

31975L0323

Официален вестник n° L 147 , 09/06/1975 стр. 0038 - 0039 специално финландско издание: глава 13 том 4 стр. 0123  специално гръцко издание: глава 13 том 3 стр. 0090  специално шведско издание: глава 13 том 4 стр. 0123  специално испанско издание: глава 13 том 4 стр. 0117  специално португалско издание глава 13 том 4 стр. 0117  специално чешко издание глава 13 том 002 стр. 190  - 191 специално испанско издание глава 13 том 002 стр. 190  - 191 специално унгарско издание глава 13 том 002 стр. 190  - 191 специално литвийско издание глава 13 том 002 стр. 190  - 191 LV.ES глава 13 том 002 стр. 190  - 191 MT.ES глава 13 том 002 стр. 190  - 191 PL.ES глава 13 том 002 стр. 190  - 191 SK.ES глава 13 том 002 стр. 190  - 191 специално словенско издание глава 13 том 002 стр. 190  - 191

		19750520Директива на Съветаот 20 май 1975 годиназа сближаване на законодателствата на държавите-членки относно електрическото захранване, монтирано на колесни селскостопански или горски трактори, за устройства за осветяване и светлинна сигнализация на инструменти, машини или ремаркета, предназначени за работа в селското или горското стопанство(75/323/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 100 от него,като взе предвид предложението на Комисията,като взе предвид становището на Европейския парламент [1],като взе предвид становището на Икономическия и социален комитет [2],като има предвид, че техническите изисквания, с които трябва да са съобразени тракторите, съгласно националните законодателства се отнасят, inter alia, към електрическото захранване за осветление и светлинно-сигнални устройства на инструменти, машини или ремаркета;като има предвид, че тези изисквания са различни за всяка една от държавите-членки; като има предвид, че поради това се налага всички държави-членки да приемат едни и същи изисквания в допълнение към или вместо съществуващите за тях правила, по-специално, за да направят възможна процедурата за типово одобрение на ЕИО, която е предмет на Директива 74/150/ЕИО на Съвета [3] от 4 март 1974 г. за сближаване на законодателствата на държавите-членки относно типовото одобрение на колесни селскостопански и горски трактори, която следва да бъде прилагана конкретно за всеки вид трактор;като има предвид, че техническите изисквания трябва да са тези, приети от Международната организация по стандартизация в нейната препоръка ISO R/1724 — Електрическо свързване за превозни средства с 6 или 12 V електрическо оборудване (Първо издание, април 1970 г.),ПРИЕ НАСТОЯЩАТА ДИРЕКТИВА:Член 11. "Селскостопански или горски трактор" означава всяко моторно превозно средство, снабдено с колела или гъсенични вериги и притежаващо поне две оси, главната функция на което се заключава в неговата теглителна сила и което е специално предназначено за влачене, бутане, носене или задвижване на определени инструменти, машини или ремаркета за работа в селското или горското стопанство. То може да бъде оборудвано за носене на товари или пътници.2. Настоящата директива се прилага само за трактори, описани в предходната точка, които са с пневматични гуми, имат две оси и са разработени за максимална скорост между 6 и 25 километра в час.Член 2Нито една държава-членка не може да отказва да предостави типово одобрение на ЕИО или национално типово одобрение на трактор на основания, свързани с електрическото захранване, за устройства за осветяване и светлинна сигнализация на инструменти, машини или ремаркета, ако този трактор има електрическо захранване, което удовлетворява изложените в приложението изисквания.Член 3Нито една държава-членка не може да отказва да регистрира или да забрани продажбата, пускането в употреба или употребата на трактори на основания, свързани с електрическото захранване, за устройства за осветяване и светлинна сигнализация на инструменти, машини, или ремаркета, ако тези трактори имат електрическо захранване, което удовлетворява изложените в приложението изисквания.Член 4Измененията, необходими за привеждане в съответствие с техническия прогрес на изискванията на приложението, се приемат съгласно процедурата по член 13 от Директива 74/150/ЕИО.Член 51. Държавите-членки въвеждат в сила разпоредбите, необходими за да се съобразят с настоящата директива, в срок до осемнадесет месеца от нотифицирането ѝ. Те незабавно информират Комисията за това.2. Държавите-членки съобщават на Комисията текста на основните разпоредби от националното законодателство, които приемат в областта, уредена с настоящата директива.Член 6Адресати на настоящата директива са държавите-членки.Съставено в Брюксел на 20 май 1975 година.За СъветаПредседателR. Ryan[1] ОВ С 160, 18.12.1969 г., стр. 29.[2] ОВ С 48, 16.4.1969 г., стр. 21.[3] ОВ L 84, 28.3.1974 г., стр. 10.--------------------------------------------------19750520ПРИЛОЖЕНИЕТракторът трябва да бъде оборудван с фиксирано щепселно гнездо със седем контакта съгласно препоръка ISO R/1724, първо издание, април 1970 г., позволяваща електрическо захранване с дванадесет волта за устройства за осветяване и светлинна сигнализация на инструменти, машини или ремаркета, предназначени за селскостопанска или горска употреба.--------------------------------------------------


title: Директива 2009/70/ЕО на Комисията от 25 юни 2009 година за изменение на Директива 91/414/ЕИО на Съвета за включване на дифенакум, дидецилдиметиламониев хлорид и сяра като активни вещества (Текст от значение за ЕИП)

text:
               26.6.2009

               BG

               Официален вестник на Европейския съюз

               L 164/59

      ДИРЕКТИВА 2009/70/ЕО НА КОМИСИЯТА

   от 25 юни 2009 година
   за изменение на Директива 91/414/ЕИО на Съвета за включване на дифенакум, дидецилдиметиламониев хлорид и сяра като активни вещества
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 1112/2002 (2) и (ЕО) № 2229/2004 (3) на Комисията се определят подробните правила за изпълнението на четвъртия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. В този списък са включени дифенакум, дидецилдиметиламониев хлорид и сяра.

               (2)

               Въздействието на тези активни вещества върху здравето на човека и върху околната среда е оценено в съответствие с разпоредбите на регламенти (ЕО) № 1112/2002 и (ЕО) № 2229/2004 за редица видове употреба, предложени от нотификаторите. Освен това в тези регламенти се определят докладващи държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 22 от Регламент (ЕО) № 2229/2004. За дифенакум докладващата държава-членка беше Финландия и цялата съответна информация беше представена на 16 юли 2007 г. За дидецилдиметиламониев хлорид докладващата държава-членка беше Нидерландия и цялата съответна информация беше представена на 28 ноември 2007 г. За сяра докладващата държава-членка беше Франция и цялата съответна информация беше представена на 18 октомври 2007 г.

               (3)

               Докладите за оценка бяха предмет на партньорска проверка от страна на държавите-членки и ЕОБХ и бяха представени на Комисията на 19 декември 2008 г. под формата на научни доклади на ЕОБХ. за дифенакум (4), дидецилдиметиламониев хлорид (5) и за сяра (6). Посочените доклади бяха разгледани от държавите-членки и от Комисията в рамките на Постоянния комитет по хранителната верига и здравето на животните и финализирани на 26 февруари 2009 г. под формата на доклад на Комисията за преглед на дифенакум и на 12 март 2009 г. под формата на доклади на Комисията за преглед на дидецилдиметиламониев хлорид и сяра.

               (4)

               Извършените различни изследвания показват, че като цяло може да се очаква, че продуктите за растителна защита, които съдържат дифенакум, дидецилдиметиламониев хлорид и сяра, отговарят на изискванията, изложени в член 5, параграф 1, букви а) и б) от Директива 91/414/ЕИО, по-специално по отношение на употребите, които са били изследвани и подробно разгледани в докладите за преглед на Комисията. Следователно е целесъобразно тези активни вещества да бъдат включени в приложение I, за да се гарантира, че във всички държави-членки разрешенията за продукти за растителна защита, съдържащи тези активни вещества, могат да се предоставят в съответствие с разпоредбите на посочената директива.

               (5)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да подлежи на определени условия. Във връзка с това за дифенакум е целесъобразно да се изиска от нотификатора да предостави допълнителна информация за методите на определяне на остатъчни вещества в телесните течности и за спецификацията на произвежданото активно вещество. Освен това, за дидецилдиметиламониевия хлорид е целесъобразно да се изиска от нотификатора да предостави допълнителна информация за химическите му характеристики и за оценката на риска за водните организми. На последно място, за сярата е целесъобразно да се изиска от нотификатора да предостави допълнителна информация за потвърждаване на оценката на риска за неприцелните организми, по-специално за птици, бозайници, организми, които живеят в тинята, и за неприцелните членестоноги.

               (6)

               Следва да се предвиди разумен срок преди включването на дадено активно вещество в приложение I, за да се позволи на държавите-членки и на заинтересованите страни да се подготвят за спазването на новите изисквания, които ще произлязат от това включване.

               (7)

               Без да се засягат задълженията, определени с Директива 91/414/ЕИО като последица от включването на активно вещество в приложение I, следва да се разреши на държавите-членки, в срок от шест месеца след това включване, да преразгледат действащите разрешения за продукти за растителна защита, съдържащи дифенакум, дидецилдиметиламониев хлорид и сяра, за да се осигури, че са изпълнени изискванията, определени в Директива 91/414/ЕИО, и по-специално в член 13 от нея, както и съответните условия, описани в приложение I. Държавите-членки следва да променят, заменят или отменят, както е целесъобразно, действащите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да бъде предоставен по-дълъг период за представянето и оценката на пълната документация, предвидена в приложение III, за всеки продукт за растителна защита за всеки предвиден вид употреба в съответствие с единните принципи, определени в Директива 91/414/ЕИО.

               (8)

               Натрупаният опит от предишни случаи на включване в приложение I към Директива 91/414/ЕИО на активни вещества, оценени в рамките на Регламент (ЕИО) № 3600/92, показва, че могат да възникнат трудности при тълкуването на задълженията на притежателите на съществуващи разрешения във връзка с достъпа до данни. Следователно, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която удовлетворява изискванията на приложение II към посочената директива. Това уточнение обаче не налага нови задължения на държавите-членки или на притежателите на разрешения в сравнение с досега приетите директиви за изменение на приложение I.

               (9)

               Следователно е целесъобразно Директива 91/414/ЕИО да бъде съответно изменена.

               (10)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Държавите-членки приемат и публикуват не по-късно от 30 юни 2010 г. законовите, подзаконовите и административните разпоредби, необходими за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между тези разпоредби и настоящата директива.
   Те прилагат тези разпоредби, считано от 1 юли 2010 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   1.   Държавите-членки, в съответствие с Директива 91/414/ЕИО и при необходимост, изменят или отменят действащите разрешения за продукти за растителна защита, съдържащи дифенакум, дидецилдиметиламониев хлорид и сяра като активни вещества, до 30 юни 2010 г.
   До тази дата те по-специално проверяват дали условията в приложение I към посочената директива, които се отнасят до дифенакум, дидецилдиметиламониев хлорид и сяра, са изпълнени, с изключение на условията, определени в част Б от вписванията за тези активни вещества, както и дали титулярите на разрешения притежават документация, отговаряща на изискванията на приложение II към посочената директива в съответствие с условията на член 13 от нея, или дали имат достъп до такава документация.
   2.   Чрез дерогация от параграф 1 за всеки разрешен продукт за растителна защита, съдържащ дифенакум, дидецилдиметиламониев хлорид и сяра като единствено активно вещество или като едно от няколко активни вещества, всички от които са включени в приложение I към Директива 91/414/ЕИО, не по-късно от 31 декември 2009 г. държавите-членки извършват повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която отговаря на изискванията на приложение III към посочената директива, и като се взема под внимание част Б от вписването в приложение I към посочената директива относно дифенакум, дидецилдиметиламониев хлорид и сяра. Въз основа на тази оценка те определят дали продуктът удовлетворява условията, посочени в член 4, параграф 1, букви б), в), г) и д) от Директива 91/414/ЕИО.
   След като е извършено определянето, държавите-членки:

               а)

               в случая на продукт, съдържащ дифенакум, дидецилдиметиламониев хлорид и сяра като единствено активно вещество — изменят или оттеглят, когато е необходимо, разрешението най-късно до 30 юни 2014 г., или

               б)

               в случая на продукт, съдържащ дифенакум, дидецилдиметиламониев хлорид и сяра като едно от няколко активни вещества — изменят или оттеглят, когато е необходимо, съществуващите разрешения до 30 юни 2014 г. или до датата, определена за това изменение или оттегляне в съответната директива или директиви, с които съответното вещество или вещества са били включени в приложение I към Директива 91/414/ЕИО, в зависимост от това коя от двете дати е по-късната.

         Член 4
   Настоящата директива влиза в сила на 1 януари 2010 г.
   Член 5
   Адресати на настоящата директива са държавите-членки.

      Съставено в Брюксел на 25 юни 2009 година.

            За Комисията

         Androulla VASSILIOU

            Член на Комисията

      (1)  ОВ L 230, 19.8.1991 г., стр. 1.

      (2)  ОВ L 168, 27.6.2002 г., стр. 14.

      (3)  ОВ L 379, 24.12.2004 г., стр. 13.

      (4)  Научен доклад на ЕОБХ (2008 г.) 218, Заключение относно партньорската проверка за оценка на риска от употребата на пестициди, съдържащи активното вещество дифенакум (финализирано на 19 декември 2008 г.).

      (5)  Научен доклад на ЕОБХ (2008 г.) 214, Заключение относно партньорската проверка за оценка на риска от употребата на пестициди, съдържащи активното вещество дидецилдиметиламониев хлорид (финализирано на 19 декември 2008 г.).

      (6)  Научен доклад на ЕОБХ (2008 г.) 221, Заключение относно партньорската проверка за оценка на риска от употребата на пестициди, съдържащи активното вещество сяра (финализирано на 19 декември 2008 г.).

      ПРИЛОЖЕНИЕ
      В края на таблицата в приложение I към Директива 91/414/ЕИО се добавя следното вписване:

                     №

                     Общоприето име, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „295

                     Дифенакум
                     CAS № 56073-07-5
                     CIPAC № 514

                     3-[(1RS,3RS;1RS,3SR)-3-бифенил-4-ил-1,2,3,4-тетрахидро-1-нафтил]-4-хидроксикумарин

                     ≥ 905 g/kg

                     1 януари 2010 г.

                     30 декември 2019 г.

                     ЧАСТ A
                     Разрешена е единствено употребата като родентицид под формата на предварително приготвени примамки, поставени в специално направени, защитени срещу отваряне и обезопасени кутии за примамки.
                     Номиналната концентрация на активното вещество в продуктите не превишава 50 mg/kg.
                     Разрешения се издават само на професионални потребители.
                     ЧАСТ Б
                     За прилагането на единните принципи, предвидени в приложение VI, се отчитат заключенията от доклада за преглед на дифенакум, и по-специално допълнения I и II към него, така както са финализирани от Постоянния комитет по хранителната верига и здравето на животните на 26 февруари 2009 г. В тази цялостна оценка държавите-членки обръщат специално внимание на предпазването на птиците и неприцелните бозайници от пряко и непряко отравяне. Ако е целесъобразно, се предприемат мерки за намаляване на риска.
                     Засегнатите държави-членки гарантират, че нотификаторът предоставя на Комисията допълнителна информация относно методите за определяне на остатъчните вещества от дифенакум в телесните течности.
                     Те гарантират, че нотификаторът ще предостави тази информация на Комисията до 30 ноември 2011 г.
                     Засегнатите държави-членки гарантират, че нотификаторът предоставя на Комисията допълнителна информация за спецификацията на произвежданото активно вещество.
                     Те гарантират, че нотификаторът ще предостави тази информация на Комисията до 31 декември 2009 г.

                     296

                     Дидецилдиметиламониев хлорид
                     CAS: не е определен номер
                     CIPAC не е определен номер

                     Дидецилдиметиламониевият хлорид е смес от четвъртични алкилни амониеви соли с типична дължина C8, C10 и C12 на алкилните вериги, с над 90 % C10

                     ≥ 70 % (технически концентрат)

                     1 януари 2010 г.

                     31 декември 2019 г.

                     ЧАСТ A
                     Разрешава се за употреба единствено като бактерицид, фунгицид, хербицид и алгицид върху декоративни растения в помещения.
                     ЧАСТ Б
                     За прилагането на единните принципи, предвидени в приложение VI, се отчитат заключенията от доклада за преглед за дидецилдиметиламониев хлорид, и по-специално допълнения I и II към него, така както са финализирани от Постоянния комитет по хранителната верига и здравето на животните на 12 март 2009 г.
                     При тази цялостна оценка държавите-членки трябва да обърнат особено внимание на:

                                 —

                                 защитата на оператора и на безопасността работниците. При разрешените условия на употреба трябва да се изисква използване на подходяща лична предпазна екипировка и мерки за намаляване на риска с оглед намаляването на експозицията;

                                 —

                                 защитата на водните организми.

                           Условията за получаване на разрешения включват мерки за намаляване на риска, когато това е целесъобразно.
                     Засегнатите държави-членки гарантират, че нотификаторът най късно до 1 януари 2010 г. ще предостави на Комисията допълнителна информация за спецификацията на произвежданото активно вещество, а до 31 декември 2011 г. — информация за риска за водните организми.

                     297

                     сяра
                     CAS № 7704-34-9
                     CIPAC № 18

                     сяра

                     ≥ 990 g/kg

                     1 януари 2010 г.

                     31 декември 2019 г.

                     ЧАСТ A
                     Може да се разрешава за употреба единствено като фунгицид и акарицид.
                     ЧАСТ Б
                     За прилагането на единните принципи, предвидени в приложение VI, се отчитат заключенията от доклада за преглед за сяра, и по-специално допълнения I и II към него, така както са финализирани от Постоянния комитет по хранителната верига и здравето на животните на 12 март 2009 г.
                     При тази цялостна оценка държавите-членки обръщат особено внимание на:

                                 —

                                 защитата на птиците, бозайниците, водните организми и неприцелните членестоноги. Условията за получаване на разрешения включват мерки за намаляване на риска, когато това е целесъобразно.

                           Засегнатите държави-членки гарантират, че нотификаторът ще предостави на Комисията допълнителна информация за потвърждаване на оценката на риска за птици, бозайници, живеещи в тинята организми и неприцелни членестоноги. Те гарантират, че нотификаторът, по чието искане сярата е включена в настоящото приложение, ще предостави на Комисията такава информация най-късно до 30 юни 2011 г.“

         (1)  Допълнителна информация за идентичността и спецификацията на активното вещество е предоставена в доклада за преглед.